Asentel n tmecṭuṭaḥ gar zik (timecṭuṭaḥ i yellan deg unnar ) yemgarad d tmecṭuṭaḥ deg timawit tatiknulujit. Deg tazwara, aṭas n tmecṭuṭah i d-ilulen seg tsuqilt (adaptation) n tmecṭuṭaḥ n yidelsan d tutlayin tiberraniyen, ula d isental iγef i d-wwin ad ilin d imaynuten, ussan n ddurt, ismawen n wayyuren, aglam n yiṭij, laqaɛa, itran, ...ma yella d isental nni yecban tadiyani am Lmuld, neγ wid icudden γer wansay n wanẓar, ... ulac iḍrisen imaynuten fell-asen. Deg wayen yerzan aswir n tutlayt n tmecṭuṭaḥ i d-negmer deg unnar yemgarad aṭas akked tiden yellan deg timawit tatiknulujit. Deg tazwara, tid deg unnar lla ireṭṭalen, tikkwal awalen ur ttwafhamen ara. Ma yella deg tmecṭuṭaḥ deg timawit tatiknulujit, yettban-d belli yella unadi d uxemmem deg tira d uswir n tutlayt, kecmen-d wawalen imaynuten, ayen i d-yessebganen belli timecṭuṭaḥ-nni wulment ugar i uselmed deg uγerbaz, am wussan n ddurt, azrazen, imḍanen, ...